ג'ניפר לאב יואיט

ביוגרפיה

יואיט נולדה בעיר וייקו שבטקסס למשפחה נוצרית ממוצא אנגלי, סקוטי, גרמני וצרפתי. הוריה הם פטריסיה מאי שיפ והרברט דניאל יואיט. כילדה נמשכה למוזיקה, דבר שהוביל אותה לתעשיית הבידור. לאחר שהוריה התגרשו, עברו יואיט ואחיה לגור עם אמם. כבר בגיל שלוש שרה את השיר "The Greatest Love of All" בהופעה, ובגיל תשע הייתה חברה בלהקת "Texas Show Team" (אשר הופיעה גם בברית המועצות).

משחק

בגיל 10 עברה יואיט עם אמה ללוס אנג'לס שבקליפורניה כדי לקדם קריירת משחק ושירה. לאחר המעבר, הופיעה יואיט בלמעלה מ-20 פרסומות טלוויזיוניות. הפריצה הראשונה שלה הייתה בתוכנית "תאגיד הילדים" של ערוץ דיסני ששודרה בין השנים 1989–1991. תפקידה הראשון בקולנוע היה בשנת 1992 בסרט העצמאי "Munchie".
בשנת 1995, התפרסמה יואיט בעקבות תפקיד ראשי בסדרה "שולחן לחמישה". בהמשך כיכבה בסרט "מלחמת המינים" ובסדרת סרטי האימה המצליחים "אני יודע מה עשית בקיץ האחרון". בעקבות הצלחת הסדרה "שולחן לחמישה" קיבלה יואיט ב-1999 סדרה בת משלה, "הזמן של חייך" אך זו ירדה לאחר עונה אחת בלבד. באותה שנה היא התארחה בסדרה "הרקולס".
בשנת 2000 הופיעה יואיט בסרט הביוגרפי הטלוויזיוני "The Audrey Hepburn Story", שם גילמה את אודרי הפבורן. באותה שנה נבחרה להיות דוברת נוקיה. ב-2001 הופיעה בקליפ של אנריקה איגלסיאס לשיר "Hero". באותה שנה החלה לצלם את הסרט "קיצור דרך אל האושר". במהלך הצילומים נקלעה ההפקה לקשיים כלכליים, מאוחר יותר נעשתה עריכה מחדש לסרט ולסוף הוא שודר בטלוויזיה ב-2007.
ב-2002 השתתפה בסרטים "טוקסידו" (לצדו של ג'קי צ'אן), "גארפילד: הסרט", ובסרט ההמשך "גארפילד 2". באותה שנה היא התארחה בדמות עצמה בסדרה "איש משפחה".
בין השנים 2005–2010 לאב יואיט שיחקה בתפקיד הראשי בסדרה הפופולרית "הלוחשת לרוחות". במהלך הסדרה היא ביימה שלושה פרקים. בהמשך 2010, היא התארחה בפרק בסדרה "חוק וסדר: מדור מיוחד". באותה שנה היא הוציאה ספר בשם "ביום שיריתי בקופידון", שמתאר את חוויותיה עם אהבה ומערכות יחסים. הספר הפך לרב מכר בשבוע שיצא.
בין השנים 2012–2013, היא שיחקה בתפקיד ראשי בסדרה "רשימת הלקוחות", וביימה שלושה פרקים.
בשנת 2014, היא שיחקה את דמותה של קייט במספר פרקים בסדרה מחשבות פליליות.

מוזיקה

ב-1991, בהיותה בת 12, הקליטה יואיט את אלבום הבכורה שלה במימונה של חברת משחקי הווידאו "Meldac". ב-1992 יצא האלבום רק ביפן, שם הפכה יואיט לכוכבת פופ. לאחר שהחלה להשתתף בסדרה "שולחן לחמישה" ב-1995 חתמה יואיט על חוזה הקלטות בחברת אטלנטיק רקורדס. אלבומה השני, "Let's Go Bang", יצא באוקטובר אותה שנה ולא זכה לעניין ציבורי. האלבום הבא שלה, "Jennifer Love Hewitt", יצא בספטמבר 1996. הסינגל הראשון מתוכו, "No Ordinary Love", נכשל במצעדים, וכך גם האלבום בעקבותיו. אטלנטיק רקורדס הפסיקה את החוזה עם יואיט, והיא הפסיקה לעסוק במוזיקה במשך שלוש שנים.
ב-1999 הקליטה את הסינגל "How Do I Deal" לפסקול הסרט "אני עדיין יודע מה עשית בקיץ האחרון". השיר הפך לסינגל הראשון של יואיט שהגיע למצעדים. ב-2002 חתמה יואיט בחברת התקליטים "ג'ייב רקורדס", והקליטה את אלבומה הרביעי, "BareNaked", שיצא ב-8 באוקטובר. הסינגל הראשון מתוך האלבום, "BareNaked", הפך ללהיט הגדול ביותר שלה, ונשאר במצעדים במשך 3 שבועות. הסינגל השני מתוך האלבום, "Can I Go Now", שיצא במרץ 2003, נכשל במצעדי ארצות הברית, אך הגיע למקום ה-12 באוסטרליה. ב-2004 כתבה וביצעה את השירים "Love Will Show You Everything" ו-"Take My Heart Back" בסרט "לו רק". מאז 2003, יואיט אינה פעילה בתעשיית המוזיקה. עם זאת, היא הוציאה שני אלבומי להיטים - "Cool with You: The Platinum Collection", שיצא ביוני 2006 באסיה, ו-"Hey Everybody", שיצא בדצמבר 2007 בעריכה ברזילאית.

חיים אישיים

בשנת 1999 יואיט יצאה עם השחקנים וילמר ולדראמה וג'ון מאייר. בינואר 2006 החלה לצאת עם השחקן הסקוטי רוס מק'קול. בני הזוג התארסו בנובמבר 2007 ונפרדו ב-2009.
במרץ 2012, החלה לצאת עם השחקן בריאן הוליסיי. הם נישאו בסוף 2013. ב-26 בנובמבר אותה שנה נולדה בתם, ובינואר 2015, הודיעו בני הזוג כי הם מצפים לילדם השני. ביוני 2015 נולד בנם.